| "Alle porte del sole"Gigliola Cinquetti |
| --- |
| Singlen "Alle porte del sole" kansikuva |
| Singlen tiedot |
|  B-puoli | "Mister Chipp" |
|  Julkaistu | 1973 |
|  Tyylilaji | pop |
|  Kesto | 03.52 |
|  Levy-yhtiö | Italia CGD |

MusiikkinäyteAlle porte del soleAlle 10%:n näyte kappaleesta.Äänitiedostojen kuunteluohjeet

**Alle porte del sole** on italialaisen laulaja Gigliola Cinquettin single vuodelta 1973. Popmusiikkia edustava kappale kertoo rakastuneesta naisesta, joka epäröi sitoutua suhteeseen. Kappaleen lopussa hän antautuu tunteilleen ja alkaa haaveilla yhteisestä kodista ja "tuhannesta" lapsesta. Sävellyksessä vuorottelevat hitaat ja painostavat sekä nopeat ja iloiset kohdat.

"Alle porte del sole" oli Italiassa listaykkönen yhdeksän viikkoa, mikä teki siitä erään vuoden 1974 suosituimmista kappaleista. Samana vuonna Al Martino levytti kappaleen nimellä "To the Door of the Sun". Englanninkielinen versio oli kansainvälinen hitti, jonka myös Cinquetti sittemmin levytti. Suomessa kappale muistetaan Chrisse Johanssonin sanoittamana ja Katri Helenan laulamana iskelmänä "Vasten auringon siltaa".

Alkuperäinen versio
-------------------

Italialainen poplaulaja Gigliola Cinquetti nousi kansainväliseen tähteyteen voitettuaan Eurovision laulukilpailut vuonna 1964. 1960-luvun lopussa ja 1970-luvun alussa hän julkaisi hittisinglen lähes vuosittain.

Myös "Alle porte del sole" menestyi hyvin; se voitti vuoden 1973 parhaan kappaleen palkinnon Rai 1:n *Canzonissima*-musiikkiohjelmassa. Cinquetti oli jatkuvan työskentelyn uuvuttama eikä aluksi uskonut mahdollisuuksiinsa vaan ilmoittautui mukaan lähinnä näkyvyyden toivossa. Kilpailun aikana häntä pyydettiin puhelimeen, mutta tämä paljastui tekosyyksi. Todellisuudessa Cinquetti haluttiin syrjemmälle, jotta hänelle voitaisiin kertoa voitosta. Yllätysvoiton takana oli lähinnä Mario Panzerin säveltämä omalaatuinen melodia. Muut kilpailun osallistujat protestoivatkin Cinquettin saaneen kaiken valmiina.

"Alle porte del solen" säveltäjiksi ja sanoittajiksi on merkitty Corrado Conti, Daniele Pace, Lorenzo Pilat ja Mario Panzeri. Heistä Panzeri, Pilat ja Pace olivat tehneet Cinquettille kappaleita jo pitkään. Orkesterisovituksesta vastasi kapellimestari Franco Monaldi. B-puolena oli "Mister Chipp" -niminen kappale.

"Alle porte del sole" pysyi Italian singlelistan kärjessä helmi- ja maaliskuun 1974, mikä teki siitä listaykkösviikoilla mitattuna koko vuoden kolmanneksi suosituimman kappaleen. Italian ohella kappale menestyi ainakin Belgiassa, missä se käväisi Vallonian singlelistan sijalla 49. Single julkaistiin myös useissa muissa maissa, kuten Britanniassa, Ranskassa, Saksassa ja Yhdysvalloissa.

### Listasijoitukset

| Valtio | Korkein sijoitus | Listaviikot | Lähde |
| --- | --- | --- | --- |
|  Italia | 1. | 9 (1. sija) |  |
|  Vallonia | 49. | 1 |  |
|

To the Door of the Sun
----------------------

| "To the Door of the Sun (Alle porte del sole)"Al Martino |
| --- |
| Singlen "To the Door of the Sun (Alle porte del sole)" kansikuva |
| Singlen tiedot |
|  B-puoli | "Mary Go Lightly (Como un Nino)" |
|  Julkaistu | 1974 |
|  Tyylilaji | easy listening |
|  Kesto | 03.20 |
|  Levy-yhtiö | Yhdysvallat Capitol |

Yhdysvaltalainen Al Martino levytti "Alle porte del solen" nimellä "To the Door of the Sun". Käännöskappale julkaistiin sekä singlenä (1974) että samannimisen albumin avausraitana (1975). Englanninkielisen sanoituksen kirjoitti Norman Newell. Single oli eräs Martinon menestyneimmistä. Se pysyi *Billboardin* Hot 100 -listalla 16 viikkoa ja oli parhaimmillaan sijalla 17. Myös Australiassa ja Kanadassa kappale saavutti listamenestystä. Australiassa se oli koko vuoden suosituimpia singlejä.

Myös Cinquetti levytti kappaleen englanninkielisillä sanoituksilla. Sen B-puolena oli alkuperäinen italiankielinen versio. Tämä versio menestyi hyvin Etelä-Afrikassa, missä se nousi loppuvuodesta 1974 sijalle 6 ja pysyi singlelistalla yhteensä 12 viikkoa. Säestys on Cinquettin italian- ja englanninkielisissä versioissa sama, ja vain lauluraita on vaihdettu.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Listasijoitukset (Al Martino)

| Valtio | Korkein sijoitus | Päivämäärä | Lähde |
| --- | --- | --- | --- |
|  Australia | 13. | 1975-04-14 |  |
|  Kanada | 44. | 1975-03-29 |  |
|  Yhdysvallat | 17. | 1975-03-15 |  |

 | Listasijoitukset (Gigliola Cinquetti)

| Valtio | Korkein sijoitus | Päivämäärä | Lähde |
| --- | --- | --- | --- |
|  Etelä-Afrikka | 6. | 1974-12-06 |  |

 |

Vasten auringon siltaa
----------------------

Vuonna 1974 "Alle porte del solen" levytti myös Katri Helena "Vasten auringon siltaa" -nimisenä suomennoksena, jonka Scandia julkaisi singlenä. Suomenkieliset sanat kirjoitti Chrisse Johansson. B-puolena oli "Ilman sua en kestä päivääkään" eli The Carpentersin "I Won’t Last a Day Without You". Kappale on Katri Helenan tunnetuimpia.

Suurin osa suomenkielisistä menestyskappaleista oli 1970-luvun alussa käännösiskelmiä. Niitä varten suomalaiset levy-yhtiöt seurasivat tarkoin, mitkä kappaleet menestyivät kansainvälisillä soittolistoilla. Johanssonilla oli vapaa-ajallaan tapana kuunnella ulkomaisia levyjä ja erityisesti italialaista musiikkia. Hän toi "Alle porte del solen" Suomeen tuliaisena Italian-lomamatkaltaan ja valitsi esittäjäksi Katri Helenan heidän aiemman yhteistyönsä sekä laulajan "valoisan persoonan" vuoksi. Suomenkieliset sanat jalkapalloa harrastanut Johansson kirjoitti aamuyöllä palattuaan HJK:n järjestämistä juhlista.

Erin levytti *Vain elämää* -ohjelman tiimoilta Katri Helenan kappaleesta oman versionsa vuonna 2012. Se oli parhaimmillaan singlelistan sijalla 15 ja latauslistan sijalla 9.

Lähteet
-------

1. ↑  Alle porte del sole / Mr.Chipp. *Rate Your Music*. Viitattu 16.11.2020.
2. 1 2 3  Gigliola Cinquetti ‎– Alle Porte Del Sole. *Discogs*. Viitattu 16.11.2020.
3. ↑  "Alle porte del sole" (*7" single*). Gigliola Cinquetti, CGD (Compagnia Generale Del Disco), 1973.
4. 1 2  Vehkaoja, Mikael: Finnhits: Suomi-iskelmä ei ollut edes suomalaista – eikä iskelmää. *Suomen Kuvalehti* 13.9.2015. Viitattu 18.11.2020.
5. 1 2  Thompson, Dave: Gigliola Cinquetti. *AllMusic*. Viitattu 16.11.2020. (englanniksi)
6. 1 2  Alle porte del sole. *anni '70*. Viitattu 18.11.2020. (italiaksi)
7. ↑  Gigliola Cinquetti ‎– Alle Porte Del Sole (Italian-versio vuodelta 1973). *Discogs*. Viitattu 16.11.2020.
8. 1 2  1974. *Hit Parade Italia* (ks. vuoden 1974 viikot alkaen 02/02 ja päättyen 30/03). Viitattu 18.11.2020. (englanniksi)
9. 1 2  Gigliola Cinquetti – Alle porte del sole. *Austrian Charts*. Viitattu 16.11.2020.
10. 1 2  Al Martino ‎– To The Door Of The Sun (7" single). *Discogs*. Viitattu 16.11.2020.
11. ↑  Al Martino ‎– To The Door Of The Sun (LP). *Discogs*. Viitattu 16.11.2020.
12. ↑  Whitburn, Joel: Record Research Report. *Billboard* 22.2.1975. (Google-kirjat, viitattu 18.11.2020.) (englanniksi)
13. 1 2  Chart History: Al Martino. *Billboard*. Viitattu 16.11.2020.
14. 1 2  RPM Top Singles. *RPM* 29.3.1975. Viitattu 18.11.2020. (englanniksi)
15. 1 2  Top 100 Singles of 1975. *Top 100 Singles*. Viitattu 18.11.2020. (englanniksi)
16. ↑  Gigliola Cinquetti ‎– Door Of The Sun (Alle Porte Del Sole). *Discogs*. Viitattu 18.11.2020. (englanniksi)
17. 1 2  SA Charts 1969 – 1989. *South Africa’s Rock Lists Website*. Viitattu 16.11.2020.
18. ↑  Gigliola Cinquetti – To The Door of the Sun. *YouTube*. Viitattu 16.11.2020.
19. ↑  Katri Helena ‎– Vasten Auringon Siltaa. *Discogs*. Viitattu 16.11.2020.
20. ↑  Muistojen bulevardi: Muistathan, Barbara. ("Yksi Katri Helenan lukuisista hittikappaleista on ollut Vasten auringon siltaa, jonka levytti alun perin italialainen Gigliola Cinquetti.") *Yle Areena* 13.8.2015. Viitattu 18.11.2020.
21. ↑  Erinin versio Vasten auringon siltaa -kappaleesta on herkkää kuunneltavaa. *Ilta-Sanomat* 16.11.2012. Viitattu 16.11.2020.
22. ↑  Erin: Vasten Auringon Siltaa. *Suomen virallinen lista – Artistit*. Viitattu 16.11.2020.

Aiheesta muualla
----------------

* Italia – kieli ja kulttuuri. Alkuperäiset sanoitukset ja suora käännös suomeksi.